《初八日传闻光州虏退又云东海之捷》
宋代·韩淲

疆埸未云静，家国疑摇摇。深乎帷帐筹，公卿日以朝。

虏势固不壮，虏骑固为骁。强弱士气少，战守民力凋。

荒山涧壑冷，岁暮风萧萧。百草皆烂死，扑面黄叶飘。

枭鹠互鸣啸，狐豺纷踯跳。秃鬓祗枯藜，伫立天益寥。

恭惟我寿皇，恢复悉有条。咄哉开禧臣，妄动尤虚嚣。

女贞亦分裂，幽燕乱无聊。贤愚世运厄，隆替华夏焦。

羌戎汉威灵，河隍唐僖昭。民老曾何知，但愿归富饶。

中外持论平，致君舜与尧。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。